Jehan de Bourgoingne, conte d’Estampes, seigneur de Dourdan: à nostre bailli d’Aucerre ou à son lieutenant, salut. Les habitans de nostre ville dudit Aucerre nous ont fait exposer que pour le bien publicque de ladite ville, il leur est besoing et ont voulenté faire faire ung orloge, laquelle, se nostre plaisir estoit, seroit très propice estre assise sur la porte auprez nostre chasteau dudit Aucerre, et la cloche d’icellui orloge sur une tour dudit chasteau que on dist la Tour Gaillarde; suppliant humblement que de ce faire leur vueillons donner et ottroyer licence. Nous, inclinans à leur supplication, désirant l’augmentation et décorement de la ville et le bien publicque d’icelle, à iceulx supplians avons donné, octroyé, accordé, donnons, octroyons et accordons, et par ces présentes donné et donnons grâce congié et licence que sur ladite porte scituée auprez de nostredit chateau, ils puissent doresnavant avoir, mettre et asseoir ledit orloge, et semblablement la cloche d’icellui orloge sur ladite Tour Gaillarde, pour illec sonner et servir à l’usaige de ladite ville et desdits habitans. Si vous mandons que, nos présens grâce, don, octroy de accord, congié et licence vous faites et souffrez lesdits habitans joir et user plainement et paisiblement, sans au contraire leur faire ou donner ne souffrir faire ou donner quelque destourbier ou empeschement, car ainsi nous plaist il estre fait. Donné à Amiens le XVIe jour d’aoust, l’an de grâce M CCCC LVII. Par monseigneur le conte, le seigneur de Rocheffort présent: Boutillat.